Szám:1-4/2019.

9. sz. napirendi pont

**Előterjesztés**

**Zalaszentgrót Városi Önkormányzat Képviselő-testület**

**2019. március 28-i rendes, nyilvános ülésére**

**Tárgy:** Döntés zöldterületek, parkok és működő temetők fenntartásának közbeszerzéséről

**Tisztelt Képviselő-testület!**

Jelenleg Zalaszentgrót Város Önkormányzata tulajdonában lévő közhasználatú zöldterületek fenntartási munkáinak ellátását a Szindikó Bt. végzi 2009. június 1-től közbeszerzési eljárás alapján megkötött szerződés keretében. A szolgáltatás időtartama 2019. május 31-ig tart.

A képviselő-testület a 2018. december 20-i ülésén a 130/2018. (XII. 20.) számú határozatában döntött arról, hogy a város tulajdonában lévő közterületek fenntartása 2019. június 01. napjától külső vállalkozó részére történő kiszervezéssel valósuljon meg.

Fontos rögzíteni azt a nem elhanyagolható tényt, hogy a jelenlegi vállalkozó mellett jelentős munkát végeznek az önkormányzat alkalmazásában álló közfoglalkoztatottak is, akik a zöldterületek kaszálásában, virágágyak gondozásában, virágosításban, parkfenntartásban, temetőfenntartásban, játszóterek, padok rendbetételében önkormányzati utak, járdák szegélyezésében, közterületek takarításában, szemétszedésben, öntözési, gyomirtási, tápanyag-visszapótlási munkákban, fakivágásokban és faültetésben is aktívan részt vesznek.

A közmunkaprogramok keretében az elmúlt években a beruházási költségek terhére sikerült néhány, a közterületek fenntartásában hasznosítható gépet és eszközt beszerezni, sajnos a tavalyi évben a pályázati kiírás erre már nem adott lehetőséget.

A döntés meghozatalához figyelembe kell venni az alábbi szempontokat. A vállalkozói díj a szerződés kezdete óta a következők szerint alakult azzal, hogy a vállalkozói díj 2013 óta nem változott:

|  |  |
| --- | --- |
| 2009 | 12 125 226 Ft |
| 2010 | 17 762 528 Ft |
| 2011 | 19 886 090 Ft |
| 2012 | 21 045 536 Ft |
| 2013 | 22 218 085 Ft |
| 2014 | 22 809 420 Ft |
| 2015 | 22 854 060 Ft |
| 2016 | 22 854 060 Ft |
| 2017 | 22 854 060 Ft |
| 2018 11.30-ig | 20 949 555 Ft |
| ***összesen*** | ***205 358 620 Ft*** |

Az idén nyáron elkészült Zalaszentgrót és a részönkormányzatok vonatkozásában egy részletes terület-felmérési nyilvántartás. A nyilvántartás elkészítését település bejárás előzte meg, részletes felmérés készült a kaszálandó zöldterületekről, a díszbokrokkal és virágokkal fedett területek nagyságáról és a fák számáról. A felmérésről készült térképes nyilvántartás digitalizálva lett. A gondozandó területekről tételes felmérés készült.

A zöldterületek gondozásának vállalkozásban történő kiszervezése során az elkészült területi felmérésből indult a tervezett közbeszerzési dokumentáció összeállítása. Elsődleges cél a korábban vállalkozás keretében kiadott zöldterület felülvizsgálata és mennyiségi meghatározása, valamint a működő köztemetők fenntartási munkáinak beépítése. A területi összeírásból kimaradtak a részönkormányzatok jelenleg közmunka keretében fenntartott területei, valamint a meglévő önkormányzati gépállomány révén minimálisan fenntartható területek.

***Kiszervezés keretében kaszálandó zöldterületek nagysága***

|  |  |  |  |
| --- | --- | --- | --- |
| ***területek*** | ***havonta 2 alkalommal nyírandó m2*** | ***havonta 1 alkalommal nyírandó m2*** | ***összesen*** |
| ***I. Temetők*** | ­ | 40 660 | 40 660 |
| ***II. Lakótelepek*** | 23 735 | ­ | 23 735 |
| ***III. Városközpont és intézmények*** | 12 038 | 17 670 | 29 708 |
| ***Összesen:*** | 35 773 | 58 330 | 94 103 |

Jelen előterjesztés 4. számú melléklete tartalmazza a közbeszerzési eljárás során vállalkozás keretében kiszervezni kívánt területi összesítőket, melyek részletesen tartalmazzák a területrészek tartalmát, nagyságát (kézi és gépi munkára leosztva), valamint az egyes területek gyepen felüli növényborítottságát; továbbá az 1-3. számú melléklet tartalmazza az egyes területrészeken elvárt fenntartási munkák műszaki tartalmát.

A képviselő-testület decemberben már tárgyalta a város közigazgatási területének fenntartással érintett összesítő anyagát. A korábban jelzett területi kimutatáshoz képest a közbeszerzési eljárással érintett területek nagysága jelentősen csökkentésre került, figyelemmel a költségvetésben előzetesen biztosított nettó 20 millió forint fedezeti összegre, valamint a jelenleg rendelkezésre álló közmunka programok keretében elvégezhető feladatokra.

A felmérés során a minimális kaszálási alkalmakat vettük figyelembe, így a tényleges alkalmak száma az időjárási viszonyok függvényében növekedhet.

A költségek tekintetében piaci felmérést és előkalkulációt végeztünk, mely alapján gépi munka (traktoros kaszálás) esetében 10 Ft/m2, míg kézi munka esetében 20 Ft/m2 költséggel számolhatunk. A kézi kaszálásra kalkulált összeg tartalmazza 1 fő bérköltségét (a munkaadót terhelő egyéb költségekkel együtt), a damil, üzemanyag, olaj, gép amortizáció, a kiszállítás, a napi karbantartási, az egyéb (munkaruha, védőruha, védőeszközök) és irányítási költségeket. Traktoros kaszálás költsége magában foglalja a gépkezelő munkabérét is, viszont a megadott összegen felül számolni kell a kijutás költségével is.

A költségek havonkénti bontásban, majd összesítve kerültek kiszámításra – figyelembe véve a havi kétszeri, a havi egyszeri kaszálási igényeket, amely táblázatok jelen előterjesztés 4. számú mellékleteként csatolásra kerültek.

A többszöri kaszálási alkalmak figyelembe vételével az összes kaszálandó terület éves szinten: 1.415.420 m2, melynek a költsége: 23.623.056,- Ft (Ez visszaosztva m2-re: 16,7 Ft/ m2 árat jelent). A költségek kalkulációját az 5. számú melléklet tartalmazza.

Az éves költség összege magasnak tűnhet, de a m2-kénti költséget figyelembe véve és azt, hogy az összeg tartalmazza a bérköltségeket is, mindjárt más megvilágításba helyezi az összeg megítélését.

A jövőt illetően figyelembe kell venni, hogy a közmunkaprogram kiegészítő tevékenységére hosszútávon nem lehet számítani (sem anyagilag, sem létszámban), illetve már most is jelentős problémát okoz a részönkormányzatokban lévő területek rendbetétele még az állandó közmunkással ellátott részönkormányzatoknál is. Számos problémát és hiányosságot tapasztaltunk a részönkormányzati közmunkások irányításában is.

A Képviselő-testületnek a közbeszerzési eljárás lefolytatásához el kell fogadni a közbeszerzésekről szóló 2015. évi CXLIII. törvény 27. §-nak megfelelő felelősségi rendet. Zalaszentgrót Város Önkormányzatának a Zalaszentgrót város zöldterületeinek, parkjainak és működő temetőinek fenntartására vonatkozó közbeszerzési eljárás felelősségi rendje jelen előterjesztés 6. számú mellékletét képezi.

A Gazdasági és Városfejlesztési Bizottság az előterjesztést a 2019. március 21-i ülésén megtárgyalta, a 11/2019. (III. 21.) számú határozatával a határozati javaslatot elfogadta, és a Képviselő-testületnek elfogadásra javasolja.

Kérem a Tisztelt Képviselő-testületet, hogy az előterjesztést megtárgyalni, majd az alábbi határozati javaslatot elfogadni szíveskedjen.

**Határozati javaslat:**

Zalaszentgrót Város Önkormányzata egyetért azzal, hogy Zalaszentgrót város zöldterületeinek, parkjainak és működő temetőinek közbeszerzési eljárása jelen előterjesztés 4. számú melléklete szerinti zöldterületekre, parkokra és működő temetőkre vonatkozóan kiírásra kerüljön.

# Zalaszentgrót Város Önkormányzatának Képviselő-testülete a Zalaszentgrót zöldterületeinek, parkjainak és működő temetőinek fenntartására vonatkozó közbeszerzési eljárás lefolytatásához szükséges, a közbeszerzésekről szóló 2015. évi CXLIII. törvény 27. §-ának megfelelő felelősségi rendjét a 6. számú melléklet szerint elfogadja.

A Képviselő-testülete felkéri Baracskai József polgármestert és Dr. Simon Beáta jegyzőt, hogy intézkedjenek a közbeszerzési eljárás lefolytatásáról.

**Határidő:** 2019. június 30.

**Felelős:** Baracskai József polgármester

Dr. Simon Beáta jegyző

Zalaszentgrót,2019. március 18.

|  |  |
| --- | --- |
|  | **Baracskai József**  polgármester |

A határozati javaslat a törvényi előírásoknak megfelel.

|  |  |
| --- | --- |
|  | **Dr. Simon Beáta**  jegyző |

6. számú melléklet

Zalaszentgrót Város Önkormányzata

**Zalaszentgrót zöldterületeinek, parkjainak és működő temetőinek fenntartására vonatkozó közbeszerzési eljárás**

**belső felelősségi rendje**

|  |  |  |
| --- | --- | --- |
| a.) | Eljárás fajtája | Kbt. 81.§. szerinti közbeszerzési eljárás |
| b.) | Szakmai előkészítő munkacsoport tagjai | Eljáró személy: közbeszerzés lefolytatásával megbízott személy\*  Témafelelős: Simon Roberta műszaki ügyintéző  Pénzügyi-gazdasági szakember: Ujvári Éva pénzügyi osztályvezető  Jogi szakember: Dr. Simon Beáta jegyző |
|  | **Eljárási cselekmények** | **Javaslat a felelős személyre és szervezetre** |
| 1. Bazs | Ajánlattételi felhívás és dokumentáció összeállítása a munkacsoport előkészítése alapján | Eljáró személy: közbeszerzés lefolytatásával megbízott személy\* |
| 1. 2. | Ajánlattételi felhívás és dokumentáció jóváhagyása | Baracskai József polgármester |
| 3 | Ajánlattételi felhívás hirdetmény megküldése, valamint a dokumentáció rendelkezésre bocsátása | Eljáró személy: közbeszerzés lefolytatásával megbízott személy\* |
| 4. | Ajánlatok bontásánál jelen lévő személyek | Eljáró személy: közbeszerzés lefolytatásával megbízott személy\*  Témafelelős: Simon Roberta műszaki ügyintéző |
| 5. | Ajánlatok elbírálása, döntés-előkészítő javaslat készítése (kizárás, érvénytelenné nyilvánítás, nyertes ajánlattevő kiválasztása) | Eljáró személy: közbeszerzés lefolytatásával megbízott személy\*  Témafelelős: Simon Roberta műszaki ügyintéző  Pénzügyi-gazdasági szakember: Ujvári Éva pénzügyi osztályvezető  Jogi szakember: Dr. Simon Beáta jegyző |
| 6. | A közbeszerzési eljárást lezáró döntés meghozatala | Baracskai József polgármester |
| 7. | Összegzés és Tájékoztató az eljárás eredményéről elkészítése megküldése ajánlattevőknek, szükséges adatszolgáltatások megtétele | Eljáró személy: közbeszerzés lefolytatásával megbízott személy\* |
| 8. | Szerződéskötés előkészítése | Eljáró személy: közbeszerzés lefolytatásával megbízott személy\*  Témafelelős: Simon Roberta műszaki ügyintéző  Pénzügyi-gazdasági szakember: Ujvári Éva pénzügyi osztályvezető  Jogi szakember: Dr. Simon Beáta jegyző |
| 9. | Szerződés aláírása | Baracskai József polgármester |

\*A közbeszerzés lefolytatásával megbízott személy kiválasztására a határozat elfogadása után a Zalaszentgrót Város Önkormányzata beszerzéseiről szóló szabályzata alapján kerül sor.

Zalaszentgrót, 2019. március 18.

|  |  |
| --- | --- |
| …………………………………………….  Dr. Simon Beáta jegyző  jogi szakember | …………………………………………….  Ujvári Éva pénzügyi osztályvezető  pénzügyi-gazdasági szakember |

|  |  |
| --- | --- |
| ………………………………………………  közbeszerzést lebonyolító | ……………………………………………..  Simon Roberta  műszaki ügyintéző  témafelelős |