Szám: 1-4/2019. 4. sz. napirend pont

**Előterjesztés**

**Zalaszentgrót Város Önkormányzata Képviselő-testületének**

**2019. március 28-i, rendes, nyilvános ülésére**

**Tárgy:** A települési hulladékkal kapcsolatos közszolgáltatásról szóló 21/2001. (XII. 27.) számú rendelet módosítása

**Tisztelt Képviselő-testület!**

Zalaszentgrót Város Önkormányzat Képviselő-testületének a települési hulladékkal kapcsolatos közszolgáltatásról szóló 21/2001. (XII. 27.) számú rendelete módosítást igényel a Zala Megyei Kormányhivatal Hatósági Főosztálya Törvényességi Felügyeleti Osztályának szakmai javaslata alapján.

Mint az a Tisztelt Képviselő-testület előtt is ismert, a Nemzeti Hulladékgazdálkodási Koordináló és Vagyonkezelő Zrt. (a továbbiakban: NHKV Zrt.) 2017. április 12-én visszavonta a Zalaszentgrót város közigazgatási területén a hulladékgazdálkodási közszolgáltatás biztosítását az eddigiek során végző közszolgáltató, nevezetesen a ZALAISPA Regionális Hulladékgazdálkodási és Környezetvédelmi Nonprofit Zrt. (székhely: 8798 Zalabér, 3096/12. hrsz.) megfelelőségi véleményét a hulladékról szóló 2012. évi CLXXXV. törvény (a továbbiakban: Ht.) módosításáról szóló 2017. évi LXVI. törvény 8. §-ára való hivatkozással, amely előírta, hogy *„A települési önkormányzat a hulladékgazdálkodási közszolgáltatási szerződést legfeljebb hat hónapos felmondási idővel felmondja, ha a közszolgáltató nem rendelkezik minősítési engedéllyel, vagy megfelelőségi véleménnyel, vagy a Koordináló szerv a megfelelőségi véleményét visszavonta. (…)”*

A fentiekben hivatkozott törvényi előírásnak megfelelően az Önkormányzat a 2017. szeptember 28-i ülésén hozott 88/2017. (IX. 28.) számú képviselő-testületi határozatában döntött a ZALAISPA Regionális Hulladékgazdálkodási és Környezetvédelmi Nonprofit Zrt.-vel kötött hulladékgazdálkodási közszolgáltatási szerződés megszüntetéséről. Ezen ülésén egyúttal az új hulladékgazdálkodási közszolgáltatási szerződés megkötéséről is határozott a Képviselő-testület. Az NHKV Zrt. hulladékgazdálkodási régiók kialakítására vonatkozó céljával adekvát módon, a Zalaszentgrót közigazgatási területét is magába foglaló Észak-Zala Régióban az NHKV Zrt. által kiadott megfelelőségi véleménnyel rendelkező Zalai Közszolgáltató Nonprofit Kft.-val (székhely: 8900 Zalaegerszeg, Gasparich u. 26.) kötött közszolgáltatási szerződést az Önkormányzat, így 2017. október 1-jétől a Zalai Közszolgáltató Nonprofit Kft. lett az új közszolgáltató a 89/2017. (IX. 28.) számú képviselő-testületi határozat alapján. A Zalai Közszolgáltató Nonprofit Kft.-val kötött hulladékgazdálkodási közszolgáltatási szerződés 10.3. alpontja a közszolgáltató alvállalkozójaként a ZALAISPA Regionális Hulladékgazdálkodási és Környezetvédelmi Nonprofit Zrt.-t nevesíti.

A Ht. 35. § (1) bekezdésének b) pontja szerint *„A települési önkormányzat képviselő-testülete önkormányzati rendeletben állapítja meg a közszolgáltató tagjai, illetve az alvállalkozó által végzett hulladékgazdálkodási tevékenységet, továbbá a tagoknak, illetve az alvállalkozónak a közszolgáltatás egészéhez viszonyított arányát, ha a közszolgáltatást a közszolgáltató több tagja, illetve alvállalkozó végzi.”*

A Zala Megyei Kormányhivatal Hatósági Főosztálya Törvényességi Felügyeleti Osztályának javaslata alapján ki kell egészíteni a települési szilárd hulladékkal kapcsolatos közszolgáltatás tárgyában hozott önkormányzati rendeletet azzal, hogy a Zalai Közszolgáltató Nonprofit Kft., mint az adott település közigazgatási területén, a kötelező települési szilárd hulladékgazdálkodási közszolgáltatás teljesítésére kizárólagosan jogosult, illetőleg kötelezett közszolgáltató milyen mértékben veszi igénybe a hulladékgazdálkodási közszolgáltatás ellátásához alvállalkozóként a ZALAISPA Regionális Hulladékgazdálkodási és Környezetvédelmi Nonprofit Zrt.-t

A Zalai Közszolgáltató Nonprofit Kft. felkérésünkre 2019. március 12-én kelt levelében akként nyilatkozott, hogy a ZALAISPA Regionális Hulladékgazdálkodási és Környezetvédelmi Nonprofit Zrt. Zalaszentgrót város esetében jelenleg 100 %-os alvállalkozó, így az alvállalkozó által ellátható tevékenységi körök mindegyikét ellátja.

Előzetes hatásvizsgálat a rendelethez:

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a Tisztelt Képviselő-testületet:

**A rendelettervezet jelentősnek ítélt hatásai:**

A társadalmi és gazdasági hatásvizsgálat kapcsán megállapítható, hogy a rendelettervezet igazodik a központi jogszabályokhoz. A rendeletmódosítás egészségügyi következményekkel és adminisztratív terhekkel nem jár.

**A rendelet megalkotásának szükségessége, a jogalkotás elmaradásának várható következményei:**

A helyi rendeleti szabályozás központi jogszabályokhoz való igazításának elmaradása esetén a helyi rendelet szövegezése és a központi jogszabály közti összhang hiánya okán törvénysértő állapot keletkezne. Mulasztásos törvénysértés esetén a megyei kormányhivatal részéről törvényességi észrevétel érkezhet, továbbá ellentmondások léphetnek fel a helyi szabályozás és a magasabb szintű jogszabályok között.

**A rendelet alkalmazásához szükséges személyi, szervezeti, tárgyi és pénzügyi feltételek:** Az új szabályok alkalmazásához, végrehajtásához nem szükségesek újabb munkaszervezési és pénzügyi intézkedések, a végrehajtáshoz szükséges személyi, szervezeti, tárgyi feltételek adottak.

A Pénzügyi és Ügyrendi Bizottság az előterjesztést a 2019. március 21-én tartott ülésén megtárgyalta és a 11/2019. (III. 21.) számú határozatával javasolja Zalaszentgrót Város Önkormányzat Képviselő-testületének a rendeletmódosítás elfogadását.

A Gazdasági és Városfejlesztési Bizottság az előterjesztést a 2019. március 21-én tartott ülésén megtárgyalta és a 9/2019. (III. 21.) számú határozatával javasolja Zalaszentgrót Város Önkormányzat Képviselő-testületének a rendeletmódosítás elfogadását.

Kérem a Tisztelt Képviselő-testületet, hogy az előterjesztés megvitatását követően a mellékelt módosító rendelet-tervezetet elfogadni szíveskedjen.

Zalaszentgrót, 2019. március 18.

***Baracskai József***

polgármester

Az előterjesztés a törvényességi

követelményeknek megfelel.

***Dr. Simon Beáta***

jegyző

1. *számú melléklet*

***Zalaszentgrót Város Önkormányzata Képviselő-testületének***

***…/2019. (…….) rendelete***

***a települési hulladékkal kapcsolatos közszolgáltatásról szóló***

***21/2001. (XII. 27.) számú rendeletének módosításáról***

Zalaszentgrót Város Önkormányzatának Képviselő-testülete az Alaptörvény 32. cikkének (2) bekezdésében és a hulladékról szóló 2012. évi CLXXXV. törvény 88. § (4) bekezdés a) pontjában kapott felhatalmazás alapján, a hulladékról szóló 2012. évi CLXXXV. törvény 35. § (1) bekezdés b) pontjában és a Magyarország helyi önkormányzatiról szóló 2011. évi CLXXXIX. törvény 13. § (1) bekezdés 19. pontjában meghatározott feladatkörében eljárva a települési hulladékkal kapcsolatos közszolgáltatásról szóló 21/2001. (XII. 27.) számú önkormányzati rendeletének módosításáról a következőket rendeli el:

**1. §**

Zalaszentgrót Város Önkormányzata Képviselő-testületének a települési hulladékkal kapcsolatos közszolgáltatásról szóló21/2001. (XII. 27.) számú rendelete 1. § (6) bekezdése helyébe az alábbi rendelkezés lép:

*1. §*

*„(6)**A település közigazgatási területén, a kötelező települési szilárd hulladékgazdálkodási közszolgáltatás teljesítésére kizárólagosan jogosult, illetőleg kötelezett közszolgáltató a Zalai Közszolgáltató Nonprofit Kft. (székhely: 8900 Zalaegerszeg, Gasparich u. 26., továbbiakban: Szolgáltató) azzal, hogy a hulladékgazdálkodási közszolgáltatási szerződésben részletezett közszolgáltatás ellátásához a Közszolgáltató alvállalkozóként a közszolgáltatás teljes egészében, 100 %-os arányában a ZALAISPA Regionális Hulladékgazdálkodási és Környezetvédelmi Nonprofit Zrt.-t (székhely: 8798 Zalabér, 3096/12. hrsz.) veszi igénybe.*

1. **§**

Jelen rendelet a kihirdetését követő napon lép hatályba, és hatálybalépését követő napon hatályát veszti.

|  |  |
| --- | --- |
| **Baracskai József**  **polgármester** | **Dr. Simon Beáta**  **jegyző** |

A rendelet 2019. …… hó … napján került kihirdetésre.

Dr. Simon Beáta

jegyző